text:
Parlamentario mr. Juan E. Thijsen a tuma nota di publicacionnan di Banco Central di Aruba confirmando cu nos economia no ta bayendo bon. Un caida di -0,5 pa 2015 y -0,2 pa 2016.
Esaki, segun Parlamentario Thijsen, no ta nada straño mirando e mal trabao di Gabinetenan Mike Eman cu ya a conoce su di tres Minister di Economia.
Mike Eman a purba cu Michelle Hooyboer Winklaar, despues cu Mike de Meza y actualmente Richard Arends. E Parlamentario ta di opinion cu vision robes, prioridadnan robes, incapacidad y corupcion di Gabinetenan di Mike Eman a stanca nos economia y a mata comercio local.
Mike Eman como lider di nos pais a scoge pa pusha e economia di Aruba a travez di Gobierno mes hincando placa den infrastructura di nos pais. Esaki a bay den careteranan, brug, plazanan y trotoir tur caminda.
Macro economicamente e inversion dor di Gobierno den infrastructura no tabata hopi.
Raportnan ta indica cu solamente un 1% di su budget a ser inverti den infrastructura.
E inversion cu bo ta mira a bin grandemente for di placa Gobierno a compromete su mes (Hospital, Green Corridor) pa paga bek como debe di 30 aña. E empleo cu ta ser crea ta temporalmente y no ta trabaonan fiho.
Un otro soño di Mike Eman pa haci Aruba liber di fossil entrante 2020 tambe a resulta un fracaso apesar di gasta hopi plaka den organisa conferencianan y trece invitadonan caro bin papia.
Nos por mira diferente proyectonan y buya di Mike Eman no a resulta.
Ainda na WEB tin e bus electrico para ta frustia.
Parlamentario Thijsen ta kere cu Mike Eman no a sa di planea su vision. Berdad e desaroyo di energia alternativa lo ta bon pa Aruba, y su preparacion lo mester a cuminsa cu educacion, leynan, etc. Locual Mike Eman no a haci.
Ta te recien por a wak TNO haci algo pa cu energia solar den educacion na scolnan cual, segun Parlamentario Thijsen, ta algo positivo. Si bo wak bon loke Mike Eman a haci ta inverti pa mundo bira consciente di energia alternativa, pero ya caba e mundo y hasta Aruba ta consciente.
Un otro soño di Mike Eman di haci Aruba un hub entre Europa y America tampoco a duna ningun empleo y no a amplia e comercio local. E Parlamentario di MEP ta kere cu pa Aruba ta miho promove comercio local pa haci negoshi cu tanto Europa y America.
Pero e trato di Gabinetenan Mike Eman tabata masha mal mes p’e comercio na unda obranan publico a causa hopi ciere di negoshi y perdidanan grandi cerca e comercio. Ta bin acerca cu Gobierno di AVP ta masha corumpi y esaki ta stroba e comercio di bay dilanti.
Profesor de Vries a skirbi den un raport pa Universidad: “Het algemene functioneren van de overheid, haar relatie met het bedrijfsleven en de informatievoorziening door de overheid wordt steeds als net niet voldoende beoordeeld”.
Pa Parlamentario Thijsen, ta resalta e mencion den e raport di “vriendjespolitiek, smeergeld en corruptie.” Cu esaki ta sosode nos por a mira den e dia aki.
P’esey mes Parlamentario Thijsen ta bisa cu a yega e momento pa para e bagamunderia aki y pone un Gobierno cu bon vision, bon prioridadnan, capacita, no corupto y cu e mentalidad pa yuda hiba nos comercio dilanti tanto localmente como yuda nan yega den exterior.
Y di acuerdo cu e Parlamentario, su persona y partido MEP ta cla p’e cambio sin miedo.
Aruba merece miho!


c: text/html

text:
Diabierna atardi gobierno di Aruba a bay den un reunion cu e delegacion Venezolano, pa asina purba na yega na un solucion pa cu e medida tuma door di Venezuela.
E reunion aki a bin ariba sugerencia di gobierno di Aruba, pa asina yega na solucionnan pa e situacion cu a surgi na momento cu Venezuela a tuma unilateralmente e decision pa cera e fronteranan aereo y maritimo causando un molestia hopi grandi pa esunnan cu a keda pega eynan y nan famia.
Ta un reunion bastante intenso sinembargo e meta ta pa normalisa e relacionnan entre e islanan y Venezuela. For di robes pa drechi: Embahador di Hulanda, Sr. Braakhuis – Prome Minister di Aruba, Sra. Evelyn Wever-Croes – Vice Presidente y Minister di Comercio di Venezuela, Sr. Mora y Minister di Husticia di Corsou, Sr. Girigorie.

robotstxt: allowed

filter: keep


text:
ORANJESTAD – Bou di un interes grandi entre e.o. prensa y abogadonan, e caso cu un periodista a entama contra presidente di Parlamento diamars a tuma lugar. E base di e caso tabata pa ‘identifica e motivacion di e presidente di Parlamento pa a prohibi un periodista entrada den Parlamento pa un periodo specifico’. Un contesta cu despues di basta insistencia di e huez cu a trata e caso, a bin resulta di ta ‘menaza contra e presidente y palabranan pa insulta e instituto’. Huez na final a cuestiona e motivacion ey y a bisa mesora cu den curso di dia mayan diaranzon lo dicta sentencia riba e caso.
ACUSACION
Abogado pa e periodista en cuestion, Nelson “Speed”Andrade esta mr David Kock a cuminsa na uza e angulo di libertad di prensa y di expresion pa mustra cu ora cu trata un tema asina, e ta algo hopi delicado y peligroso si no atende corectamente. E caso ta trata e hecho cu presidente di Parlamento a prohibi e periodista en cuestion entrada den e edificio di Parlamento pa un periodo di 3 luna. Declaracionan haci pa e periodista den direccion di e presidente di Parlamento a resulta e motibo di e sancion mientras e hecho cu prome cu esey, e mesun periodista a drenta e edificio danki na ayudo (segun abogado Kock ) di un parlamentario di e mesun partido di Thijsen (den e caso aki a haci mencion di e parlamentario Rocco Tjon), sinta riba e stul di Thijsen y haci un raportahe, no tabata e problema mes. Kock a splica cu mientras cu e no tin problema cu ta impone regla pa un instituto manera Parlamento, e sancion duna mester cuadra si cu e acto cometi. ‘E razon pa cual a impone e sancion aki’ tabata e pregunta cardinal di e abogado. E abogado a sigui pa menciona un lista di inconsistencia cu e presidente di Parlamento Ady Thijsen a usa pa yega na su decisionnan, cu ta pone su decision no mucho cla y corecto. Como tal Kock ta considera e castigo contra su cliente como incorecto. Como tal e presidente, segun Kock, mester a busca un otro forma. E hecho cu Thijsen a opta pa sanciona cliente di Kock basa riba declaracionnan haci pafo di Parlamento, y cu ningun momento tabata amenasante, ta cuestionable pa cual e sancion no ta na su lugar.
THIJSEN
Abogado pa Thijsen, mr Nancy Gravenstijn a cuminsa na desmenti tur acusacion y disputa fuertemente (met klem) di e contra partido contra su cliente. Mientras cu Kock ta papia di introduccion di reglanan nobo di Parlamento, Gravenstein a sigura cu ta trata di reglanan existente cu a wordo uza pa recorda tanto e periodista en cuestion como tur otro periodista kico ta e maneho di Parlamento. E abogado a uza tambe un testimonio di un agente di seguridad cu ta maneha entrada di e edificio, splicando cu e agente ta sigura cu ningun momento el a duna e periodista en cuestion e permiso pa drenta Parlamento. Pues esaki a pone e abogado pensa cu e periodista lo a uza un entrada di patras, otro di esun principal. E direccion unda a adresa e carta tambe tabata den disputa. Segun Gravenstein, ningun momento su cliente a dirigi e carta(nan) na e periodista a titr’e personal, sino na su doño di trabou, den e caso aki e portal 24ora.com. Y e prome carta no a haci mencion ningun momento di puntonan cu ta atacha libertad di prensa. Ta e declaracionnan na radio despues, ta loke a afecta Thijsen (cliente di Gravenstein), unda cu lo a declara den un forma menasante cu e periodista lo drenta e edificio ki ora cu ta y con cu ta y cu no por bise nada. “E libertad (di prensa) no mag ta mucho grandi” Gravenstein a bisa. E sancion impone segun e abogado, ta na su lugar y mester establece cu cualkier lugar cu ta respeta su mes mester tin regla. Y esnan cu kier bay e lugar, mester tene nan mes na dje. Ademas, pa loke ta e expresionnan, no por ta asina cu un hende por haci declaracionnan asina sin mas.
HUEZ
Huez den e caso aki interveni na varios momento, y cuestiona varios punto durante e caso. Entre esun cu mas el a insisti ariba y cu dado momento a bira un debate entre e huez, e abogado y Thijsen, tabata pa saca afo e motibo real pakico Thijsen a sanciona e periodista (cu prohibicion di entrada den Parlamento). Mientras cu e ta compronde cu tin regla y cu a hacie pasobra e periodista a haci e declaracionnan, e huez a sigui insisti tanto na Thijsen y e abogado, e tabata mas interesa den e base cu Thijsen a basa sum mes ariba y ‘dune e autoridad’ pa a uza e sancion di prohibicion di entrada contra e periodista. Finalmente Thijsen informa huez, cu ta e contenido di e loke cu e periodista a bisa na radio, ta e loke a molestie y pa cual Thijsen a sintie e.o. intimida y a considere menaza y falta di respet pa e instituto. Huez a cuestiona e pensamento aki, bisando Thijsen dado momento: “Bo ta considera esey un menaza?”, indicando cu e huez no ta wak nada malo cu e expresion haci. Ademas huez a cuestiona e hecho cu ta haci como si fuera cu e cartanan manda, tabata pa e portal y no 24ora. “Nos tur sa cu boso ta menciona 24ora, pero nos tur sa cu boso kier men Andrade” huez a bisa dado momento. Huez na final a bisa cu e ta dicta sentencia su manise mes, esta diaranzon aunke no por a garantia un ora. “E lo ta prome cu corte cera si” e huez a finaliza bisando.
ORANJESTAD - Ex parlamentario Desiree de Sousa Croes a gana su caso contra gobierno di Aruba. Huez dialuna a ordena gobierno (minister) pa suspende e desicion di dia 20 di november 2017 cu ta mande bay raporta na DPS. Y ademas mester pague e salario conforme e landsbesluit di dia 22 di januari 2010. Keda pendiente pa mas detaye. Lesa e sentencia AKI.
ORANJESTAD – Ex parlamentario Desiree de Sousa Croes tin derecho pa haya su funcion ‘bieu’ bek como director di Arubahuis, basa riba e hecho cu nunca e no a wordo ‘retira’ of baha cu pensioen den e funcion ey. Asina abogado Peter Mohamed a argumenta den corte awe mainta pa su cliente. De Sousa (den corte menciona como Croes) a entama un caso contra Gobernador di Aruba y minister di Asuntonan general, cu no kier acepta pa de Sousa bolbe na su ‘funcion bieu’ di Director di Aruba sino kier pa e bay bek na ta docente. Huez ta dicta dia 8 di januari ken tin razon den e caso aki.
ORANJESTAD – Awe mainta huez ta scucha e polis cu tabata envolvi den e morto tragico na 2015 di e hobencita Zinnia Croes. Den combersacion cu e mama Michella, a confirma na NoticiaCla cu awe tin chens pa husticia pa por haya sa kico realmente a sosode e diabierna anochi laat cu a conduci na morto di e hobencita. Ta riba insistencia di e mayornan, cu na September a apela e decision di OM pa no persigui e polis, a bin cambia e proceso y bay hoger beroep cu awor a dicidi pa scucha e polis y wak kico realmente a sosode e anochi tragico ey. E caso ey ta tuma lugar awe mainta 10’or den corte, tras di porta sera.
ORANJESTAD – Ministerio publico di Aruba a haye ta bay den defensa diabierna atardi, relaciona cu e caso di malversacion di propiedad di bestuurskantoor. Esaki basa riba tanto informacion circulando riba e caso, unda cu ta tilda cu lo a trata e caso aki diferente y cu influencia di gobierno. “Ministerio Publico a acerca e denuncia den completo neutralidad. Mescos cu den cualkier otro caso, a cuminza un investigacion penal obhetivo” e comunicado ta bisa entre otro. Ta trata e caso unda cu equiponan visual a ‘disparce’ for di bestuurskantoor y pa cual despues cu a entrega keho, detencion a cay di algun persona conoci den comunidad.
ORANJESTAD – Diamars awor Corte ta trata e caso cu ex parlamentario Desiree de Sousa Croes a entama contra prome minister Evelyn Wever Croes, pa e haya su trabou ‘bieu’ bek como director di Arubahuis. De Sousa a confirma na NoticiaCla diabierna mainta cu e caso cu e la entama ta contra prome minister mes pasobra e ta esun cu a tuma e decision di no honra e landsbesluit di de Sousa. E caso ta tuma lugar pa 9’or di mainta, unda de Sousa lo pidi huez pa honra su landsbesluit.


text:
CARACAS – Aruba (y Panama) ta percura pa 4% di e contrabanda cu ta drenta Venezuela y ta wordo bendi. Asina director di polis fiscal y douane Venezolano William Valero a declara awe na e pais bisiña segun un raportahe di e canal ‘canal1’. Prome reaccion di prome minister di Aruba Evelyn Wever tabata di sorpresa, pasobra e no por compronde con esaki por ta e caso. E ta compronde cu di Venezuela pa Aruba por tin contrabanda, pero no visa versa.
E OPERACION
Segun Valero, operativos anticontrabado di Policía fiscal y aduanera a centra nan es den e capitalnan principal di e pais pero tambe den ciudadnan fronterizo unda mas mercancia illegal ta drenta di extranhero. Ta papia di paña, coi hunga, sapado, licor y mas, cu ta mas loke ta wordo comercializa riba mercado negro di contrabanda. Ta papia cu a confisca no menos cu 350 mil miyon di bolivar na contrabanda, di cual 4% ta procedente di Aruba y Panama. Den e raportahe, ta haci mencion specifico di Aruba y Panama. “Nos tin personal asiatico y di paisnan bisiña, aunke cu e mercancia illegal ta yega specialmente desde Panama y Aruba” Valero a sigui bisa. Por spera accionan contra esaki den e proximo dianan nos dilanti segun e director a sigui bisa. Foto y info cortesia di canal1.com.co.
CARACAS - Presidente Venezolano Nicolas Maduro a extende e medida contra islanan ABC cu tres dia mas te dia 15 di januari. Asina fuentenan di NoticiaCla na Caracas a confirma awe mainta. E motibo ta cu ta pendiente di e reunion importante awe na Aruba riba e tema, y a prolonga e medida pendiente resultado di e reunion. Pa esaki lo ta saliendo awe mainta pa Aruba dos minister di gabinete di presidente Nicolas Maduro y e vice ministro pa Europa di e cancilleria di Venezuela pa atende e reunion.
KRALENDIJK – E comentario di prome minister di Aruba Evelyn Wever Croes cu Bonaire tin suficiente espacio pa ‘hospeda’ Venezolanonan illegal di Aruba, no ta corecto. Asina secretario di estado Hulandes Raymond Knops a bisa na Bonaire. Asina e partner di noticia cu NoticiaCla, Caribisch Netwerk ta raporta. “E no ta parsemi un bon idea. E no ta e miho idea pa hala e problema y pase pa otro” segun Knops durante fin di su bishita na Bonaire.
ORANJESTAD/CARACAS – Presidente Venezolano Nicolas Maduro a extende e ‘medida di suspension di tur tipo di trafico aereo y maritimo, y tambe cualkier intercambio comercial cu Aruba, Bonaire y Corsou’ te cu dia 12 di januari proximo. Asina vice presidente di e pais Tareck El Aissami a confirma riba su cuenta twitter. “Hasta cu no realisa e reunion di nivel halto cu autoridad di e islanan aki, y concretisa un plan di accion pa combati e mafia cu ta horta nos bienes’. No a bisa te ki dia esaki a keda extendi. Minister di turismo di Aruba Dangui Oduber a confirma esaki tambe pa NoticiaCla despues.
KRALENDIJK –Dialuna den oranan di mainta Secretario di Estado drs. Raymond Knops encarga cu Asuntonan Interno i Relacionnan den Reino a hasi un bishita cerca gezaghebber Edison Rijna pa sera conoci. Gezaghebber como muestra di aprecio a pen Secretario di Estado Knops ku escudo di Bonaire. Tambe e mandatario hulandes a sera conoci cu Colegio Ehecutivo y aki tambe gezaghebber na nomber di gobierno di Bonaire a obsekia e mandatario un album conteniendo paisahe nan di Bonaire.Finalmente e Secretario di Estado a sera conoci tambe cu miembronan di Conseho Insular. E mandatario ta bishita Corsou dia 9 y ta yega Aruba dia 11 di januari.
CARACAS - Venezuela a cera su frontera cu Aruba, Bonaire y Corsou pa 72 ora. Asina e presidente a informa diasabra. Pa e periodo ey, ningun avion of boto por move entre e paisnan menciona. E impacto lo ta mas grandi riba trafico maritimo ya cu aereo e ta practicamente nada. Autoridad local no a reacciona ainda oficialmente.
ORANJESTAD –Si presidente di Venezuela Nicolas Maduro actua riba su menaza di cera frontera comercial cu Aruba, ‘e por afecta nos severamente’, segun prome minister di Aruba Evelyn Wever Croes den e programa NoticiaCla LIVE diahuebs. E la desmenti si e audio cu ta circula cu ta bisa cu pa 1 di januari proximo lo cera frontera cu Venezuela. E mandatario a sigura cu el a tuma accion riba e caso di menaza di presidente di Venezuela pa cera frontera, aunke Aruba riba su mes no por actua riba e tema. “Desde e prome reaccion, e liña di comunicacion tabata pa expresa nos preocupacion pa cu mensahe asina” Wever Croes a sigui bisa.


text:
Prome Minister Eman a habri Congreso nr. 32 di CONCACAF unda top di futbol internacional tabata presente. Entre nan Presidente di CONCACAF Victor Montagliani, Presidente di CONMEBOL Alejandro Dominguez, Presidente di FIFA Gianni Infantino, Presidente di AVB Richard Dijkhoff y Minister di Deporte y Salud Alex Schwengle.
Varios invitado di afo a yega Aruba pa atende e evento aki, unda e anochi Prome Minister Schwengle a brinda un recepcion di bon bini riba Plaza Padu, unda tabata reina un tremendo ambiente.
Despues cu Prome Minister a yama e invitadonan bon bini, el a pone extra atencion na presencia di e honorabel sr. Infantino na Aruba.
“ABV ta haya e reconocemento di mas halto di por tin e congreso regional di CONCACAF na Aruba cu presencia di presidente di FIFA. Esaki ta sosode pa prome bes den nos historia y un merecido aplauso ta na su luga pa tur cu a haci esaki posibel”, e mandatario a expresa.
Sr. Eman a bisa cu e ta bay conta algo di Aruba y pone esaki den contexto cu futbol. El a splica en corto e situacion geografico y demografico di Aruba.
“Aruba, un isla chikito y seco unda destino a dicidi cu e baranca aki no tin mineralnan den su subsuelo of otro fuentenan economico. P’esey ta dificil pa splica e calidad di bida cu nos tin awe aki. Si pone e calidad di bida aki den contexto cu futbol y con e Arubiano y su liderazgo a traves di generacionnan a duna muestra di un talento special, ta bira mas real pa boso ora mi mustra un di e potretnan mas espectacular den historia mundial di futbol.
Esaki ta cu ora Pele a haya un bala cu no ta yega net dilanti su pia, pero den su lomba.
Aki nada por a wordo haci mas. Pero, Pele a laga su curpa cay, bira y ta haci loke mundo awe conoce come e ‘chalaca’”, sr. Eman a bisa.
“Arubianonan, sin tin e mineralnan, ta haci e chalaca a base diario pa haci destino di Aruba uno prometedor cu ta brinda oportunidad na tur su habitantenan. Nos ta orguyoso cu boso presencia aki pa comparti cu boso nos bunita isla, cu a wordo construi dor di su hendenan, nan vision, nan curashi, nan determinacion pa cambia su destino den algo cu ta prometedor pa nan mes, pero tambe yena di oportunidadnan pa siguiente generacionnan.
Asina ta cu cada bes boso mira un Arubiano, boso ta mira un parti di Pele den dj’e, pasobra e ta percura pa milagernan sosode riba e isla chikito y seco aki”, segun sr. Eman.
Sr. Eman a duna un splicacion di e turismo creciente di Aruba, cu a pesar di su embergadura, no semper ta wordo traduci den un miho calidad di bida pa tur hende.
P’esey Gobierno a pone su dilanti pa converti prosperidad den bienestar pa e ciudadanonan. “Mi a bisa hopi biaha cu nos no kier solamente hotelnan di cinco strea, pero barionan di cinco strea, hospital di cinco strea y sigur un calidad di bida di cinco strea pa nos hendenan.
Esey ta nifica tambe construi veldnan chikito di futbol den barionan, pa asina nos muchanan y adultonan por sinti e stabilidad economico y mira esaki den nan propio bario, den nan scol, den ciudad y den areanan publico”, sr. Eman a continua bisando.
Sr. Eman a bisa cu esaki a conduci Gobierno riba un caminda na unda tur dia ta trata na conecta prosperidad y bienestar pa e ciudadano. Sr. Eman a dirigi su mes na sr. Infantino bisando e cu e ta spera cu hunto nan por yega na acuerdonan pa con realisa soño di muchanan den barionan rond Aruba.
Na final di su discurso cu a haya hopi bon acogida, sr. Eman a expresa e siguiente bunita palabranan. “Nos ta aprecia masha hopi cu e isla chikito Aruba a wordo scogi pa ta anfitrion di un encuentro asina importante. E ta un estimulo y un inspiracion pa nos. Pa e Arubiano orguyoso esaki ta definitivamente un reconocimento pa un isla chikito cu tin soñonan grandi”, sr. Eman a conclui.


text:
Durante dia di ayera, Oficina di Turismo A.T.A., a lansa ‘My Aruba’ cual ta un campaña digital na unda henter nos comunidad local por participa y gana dos ticket pa New York. E campaña ‘My Aruba’ ta forma parti di Aruba su campaña internacional titula ‘Authentic Aruba’ cu a wordo crea hunto cu e agencia di publicidad na Merca ‘The Concept Farm’. Oficina di Turismo Aruba A.T.A., a traha pa varios luna den e parti di investigacion y e produccion pa e campaña promocional nobo aki, cu ta dirigi specialmente na e mercado di Norte America. E campaña “Authentic Aruba” a ser lansa siman pasa den e Mercado di Norte America y mester menciona cu ya caba a haya reaccionnan sumamente positivo.
Campaña promocional ‘Authentic Aruba’
E prome parti di e campaña Authentic Aruba su produccion ta enfoca riba 3 elemento na unda cu Aruba ta destaca den dje; Famia, Aventura y Bienestar. E tendencia mundial ta cu bishitante di awendia ta interesa con hendenan local ta biba, kico nan ta haci, ki luganan nan ta frecuenta.
Un di elementonan di e campaña ‘Authentic Aruba’ ta cu diferente personahe local a participa den e produccion, mustrando y splicando nan amor specifico pa nos isla. Esaki ta resultado di e combinacion di strategia, informacion y creatividad pero tambe na e trabou den ekipo y profesionalismo di nos hendenan local.Hopi enfasis a wordo poni pa diferencia Aruba for di su competencia y asina a yega na e campaña di Authentic Aruba. E Arubianonan ta esnan cu ta destaca paso nan ta esnan cu ta crea e experiencianan y nan storianan ta haci e conexion cu e bishitante un experiencia inolvidabel.
Campaña ‘My Aruba’
Como parti di e campaña ‘Authentic Aruba’, A.T.A. a caba di lansa e campaña local titula ‘My Aruba’. Esaki ta uno nobo y unico como cu e ta un promocion digital y ta basa solamente riba ‘User-Generated-Content’ cu lo wordo promociona riba rednan social. Esaki ta nifica cu e contenido y imagennan cu ta wordo produci pa e campaña ‘My Aruba’ ta basa riba contenido cu ta wordo genera pa e uzado di rednan social. E obhetivo principal ta pa duna e comunidad di Aruba e oportunidad pa comparti con nan ta mira y kier comparti nos dushi isla di Aruba cu nos futuro bishitantenan den forma di un video. E meta principal ta pa motiva e comunidad pa comparti nan ‘My Aruba’ video riba rednan social y cu Oficina di Turismo pa asina participa pa gana premio atractivo. E siguiente paso pa A.T.A. ta pa activa e campaña local aki internacionalmente pa asina sigui promociona nos isla den un forma autentico y tambe pa sigui motiva nos bishitantenan pa nan tambe crea contenido cu por sigui wordo comparti riba rednan social.
Esaki tur cu e meta principal pa sigui promociona Aruba den un forma mas autentico y tambe pa diferencia nos isla den Caribe. E fenomeno di ‘User-Generated-Content’ ta un strategia di mercadeo aplicabel pa rednan social cu ta hopi personalisa y autentico, cu ta atrae mas atencion di e mercado turistico compara cu promocionnan di Aruba como un producto. Pues cu e campaña ‘Authentic Aruba’ en combinacion cu ‘My Aruba’, Oficina di Turismo di Aruba ta logra un otro meta como e Destination Marketing Management di nos isla, pa expone Aruba den un forma unico y autentico den e mercado turistico.
Invitacion pa participa pa ‘My Aruba’
Pues pa e campaña ‘My Aruba’ A.T.A. ta invita henter nos comunidad pa participa pa medio di videonan cortico. E video mester mustra abo na bo luga, deporte, cuminda faborito di Aruba, splicando unda e ta y pakico bo ta gust’e asina hopi. Upload e video riba social media #thisismyaruba y bo ta participa pa gana un premio hopi atractivo.
E concurso ta hopi facil; siguiendo cuatro paso bo ta cla pa participa.
1. Bay na bo luga faborito of haci e actividad cu mas abo ta gusta. E luga aki por ta un luga di aventura, di salud, di diversion den famia, of cultural; tambe un luga di come, of un punto romantico.
2. Graba bo mes den estilo di selfie of laga un otro persona graba bo, bo por uza un smartphone of un camara. Bo mester papia na Ingles pa asina henter mundo por compronde bo mensahe y hopi importante: pa e video keda leuk y respetuoso pa mantene nos lema di ‘One Happy Island’ na halto.
3. Bo tin 30 seconde pa mustra e paisahe of luga rond di bo, splica kico bo ta haci eynan y pakico bo ta gust’e asina hopi. Caba bo mensahe bisando bo nomber di e forma aki, por ehempel: “My name is Buchi Croes and this is my Aruba!”
4. Upload bo video riba e pagina di Facebook di A.T.A. @oficinaditurismo y tag @arubafans y @oficinaditurismo inclui hashtags #thisismyaruba y #onehappyisland.
E participante cu e video mas creativo y cu a resalta, lo gana un pasashi pa dos persona pa bay bishita New York City! Esaki ta inclui un tour exclusivo pa conoce e agencia di publicidad pa Aruba cu ta ‘The Concept Farm’.
Esaki ta bo oportunidad pa comparti cu mundo henter pakico Aruba ta nos dushi tera, comparti bo luga faborito y, na mesun momento, yuda promove Aruba rond mundo! Demostra bo amor pa nos isla y bo orguyo di ta un Arubiano bibando aki na Aruba. Pa mas informacion di e campaña ‘My Aruba’, por tuma contacto cu Oficina di Turismo A.T.A. y sigui e campaña riba social media. A.T.A. ta spera di por conta cu e aporte y cu hopi participacion di nos comunidad pa e campaña di ‘My Aruba’.


text:
Minister di Husticia, mr. drs. Arthur Dowers a tene un encuentro cu e coachnan, Ron Martis y e hobennan na Centro di Bario Dakota pa dialoga riba e preparacion pa e competencia deportivo di Reino. Minister Dowers tabata contento di a mira un participacion grandi entre e hobennan pa cu e proyecto aki cu ta bou guia di e coach principal Alexis Sierra y Lionel Kaarsbaan como assistent, Zoraida Tromp como leidster di e grupo y Ron Martis, kende lo atende cu e parti social. E team di Aruba a competi contra Corsou y Hulanda den 3 diferente evento deportivo y team Aruba a bira campeon.
“Nos a cuminsa e programa aki 3 aña pasa y e programa aki ta un programa caminda cu nos ta bay duna boso nan e oportunidad di participa den deporte. E programa yama Bo futuro ta den Bo man”, Minister Dowers a remarca.
E intencion ta pa haya hobennan participa den deporte pa asina e hoben por stimula esunnan cu ta participa hunto, pero tambe pa nan por siña mas cos cu no ta solamente deporte.
Un di e cosnan cu lo siña den e programa entre otro ta con pa anda cu otro.
“Kiermen ora bo yega un caminda y topa hende, bo ta bisa bon tardi y dun’e un man. Hopi bes den deporte ta mira cu tin e parti di agresividad den dje, pero nos kier siña banda di deporte tambe con pa comporta bo mes nechi”, asina Minister a remarca.
Tambe nan kier siña e hobennan con pa haya skills cu nan por uza den nan bida. P’esey Ministerio di Husticia ta haya e programa importante.
Ministerio di Husticia di Aruba ta paga un parti di e programa, pero tambe Ministerio di Husticia di Hulanda ta paga un parti di e programa cu e hobennan ta participa den dje. Aña pasa a tuma e prome encuentro di deportivo di Koninkrijkstoernooi di e proyecto “Bo Futuro ta den bo Man” aki na Aruba.
“E tempo ey mi a topa un par di mucha y nan a bisa mi cu eigenlijk e no mester ta na Aruba pasobra nan kier a bay biaha. E aña aki si boso comporta boso mes bon e ora ey boso por biaha”, Minister Dowers a indica. E aña aki e encuentro lo tuma luga na Corsou.
Pe hoben por biaha y representa Aruba na Corsou, e hobennan mester keda den e programa te na final, zorg pa tur cos bay bon, presentacion den deporte y tambe comportacion bay nechi.
Asina ey e hobennan por haya e oportunidad di biaha pa Corsou pa participa den e torneo.
E gastonan lo wordo paga Ministerionan di Husticia. E idea ta pa hobennan siña y pa nan crece y bira mas miho.
“E idea ta pa boso ta bon guy, bon amigo, sostene otro, yuda otro y bira miho den deporte pero tambe den comportacion. Ora un hoben tin bon comportacion, bo ta stimula otro hopi bon. Bo ta bay stimula otro hende rond di bo pa nan haci cosnan bon pa nan no bay den caminda robes”, asina Minister di Husticia a remarca.


text:
Dikon bo tin asina tantu nesesidat pa komentá riba mi peso, si mi a subi òf baha?
Ta bo asuntu? Bo ta konsiente ku e komentario ku bo a duna tokante mi aparensha na momentu ku bo mirami ta kana ta bin, ta hasi doló? Bo no ta kere ku mi mes no sa? Ku mi mes no a kuestioná kada eskoho ku mi a hasi ku a guia na e aparensha aki?
Bo a yega di konsiderá ku porta mi ta malu i e kanser ku ta komiendo mi di paden, ta komiendo mi balor propio na e mes momentu,?
Que hubo bo interesá den konta ku ami, realmente AMI, no superfesial pero e interes legítimo kaminda intelektual of emoshonalmente nos por konektá ku otro..
Si akaso bo sa kuantu kos mi a pasa den dje,pa apesar ku lokual ku abo ta konsiderá debilidat i defektonan tòg mi a sali mi kas i hasi mi mes representabel, lo bo a komportá bo mes diferente? Ku un tiki mas kompashon?
Mi ta konvensí ku e mal kustumber aki, di bo remarkenan no deseá ta asina hinká den bo, ku sigun bo ta lesa esaki, bo no sa mes ku ta di abo mi ta papiando.
Lagami deskribí bo:
Abo ta e hòmber ku mi a topa riba e promé aniversario di mi tata su fayesementu ku a bisa na bos haltu, kòrda hasi algu ku e peso. Bo tabata sa ku ta abo tabata e último gota ku tabatin mester pa mi a kai i drenta un lugá sukú, ku bo no por imaginabo kuantu a dura pa mi a sali afó. Danki
Abo ta e telefonista ku tur mainta ku mi kana pasa bo ta biba pa mirami sak un tiki mas den mi mes sigun bo ta hari i bisa “poko poko ke buskuchinan”. Mi tin gana di sa ki satisfakshon esaki ta dunabo?
Abo ta e famia ku mi ta mira na fiesta, ku despues di kada tantu luna ku nos topa mi kurpa ta bira manera un eksibishon pa publiko general por hasi remarke i kritiká riba dje. Tanchi, tio porfabor…. no mishi ku mi barika, no hasi remarke di mi chanchan.
Abo ta e amigu ku ta mirami den kaya, i ta puntrami tur spantá ta kiko a bai robes, dikon gordo asina?
Abo ta e kolega ku ta mirami ta bira flaku tur dia, i sin ku bo bisa ami mes nada, bo suspiro mes ta grita i redábo. Please stòp.
Si bo no sa kiko ta pasando i ni tampoko no ta importabo mi bienestar. Kumindami i sigui bai. Mi no por splikabo ku palabra kon doló e ta hasi na momentu ku bo ta husga e hende ku mi ta pa mi peso. I bo lenga sin frena ta zwip i kòrta lugánan ku mi sa ku mi no mester dunabo akseso, pero bo’n buska drechi, i kana bo a kana drenta i hasi bo mes di kas den mi insiguridat sigun bo ta venenámi ku bo palabranan destruktivo. Bai. Pero no bai i hasi otro hende daño. Stòp.
Mi ta primintibo, ku mi mes a pidi yudansa na esnan ku mi tabata ke, pues si mi no a puntrabo, ni tampoko mi no a bisabo nada, ni mi no a envolví bo, keda afó. Mi ta bon, i sin bo komentarionan, mi ta mihó.
Luna


text:
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 16 di dezèmber 2017.
Kompilá: djabièrnè 15 di dezèmber 2017, 05:00 o.l. (09:00 UTC).
Tempu: :Por lo general parsialmente nubla i no ta antisipá áwaseru signifikante.
Temperatura máksimo lo alkansá 31 ºC i temperatura mínimo 23 ºC.
Solo ta sali 06:48 i ta baha 18:13 o.l.
Bientu: For di un direkshon generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). Prinsipalmente den dia òf durante posibel áwaseru, de bes enkuando ráfaga te fuerte; forsa 6 (40 te 50 km/h, 22 pa 27 nudo).
Situashon general: Durante e próksimo 24 ora un airu relativamente seku lo alkansá nos region i asina stroba desaroyo di nubianan signifikante. Pa e motibu aki no ta antisipá áwaseru signifikante riba nos isla. Mas aleu, ekstenshon di un área di preshon haltu lo desaroyá e fin di siman aki riba e parti ost di Caribe, kousando un fluho di bientu moderá te basta fuerte riba nos isla i bisindario. Sinembargo, djasabra e bientunan lo bolbe mengua un poko pero lo sigui supla ku un forsa por lo general moderá for di direkshon ost.
Kondishon di laman: Por lo general moderá ku e olanan mas haltu, riba laman na nort. Altura di olanan lo varia entre 1 i 2 meter (3 pa 7 pia).
Fenómeno spesial: Ningun.
Perspektiva te djadumingu mainta: Por lo general parsialmente nublá. Ku bientu por lo general moderá for di ost.
Meteorólogo: Luciano
E próksimo boletin di tempu lo wòrdu publiká djabièrnè 11:00 o.l. (15:00 UTC).


text:
Pronostico di tempo diasabra anochi: levemente te parcialmente nubla y generalmente seco
Den marduga y diadomingo: levemente te parcialmente nubla cu chens pa localmente un awasero pasahero.
Temperatura maximo 30 grado Celsius y temperatura minimo 25 grado Celsius.
Sololo baha awe nochi 06:28 pm y lo sali maƱan mainta 07:03 am.
Biento: modera for di generalmente direccion oost; forsa 3 te 4 (12 te 30 km/ora, 7 te 16 nudo)
den dia basta fuerte te posiblemente fuerte den rafaga;
forsa 5 te 6 (31 te 50 km/ora, 17 te 27 nudo)
Situacion general di tempo:
Condicion stabiel di atmosfera y un aire relativamente seco lo domina y stroba desaroyo di nubianan cu ta produci awasero. Weer generalmente seco lo keda prevalece durante proximo 24 ora.
Condicion di lama:
Olanan di lama lo ta for di direccion oost cu haltura di 4 te 7 pia; e olanan di mas halto lo ta na costa noordwest di e isla.
Temperatura di superficie di lama: 25 grado Celsius.
Fenomenonan special: ningun
Registracion di temperatura (Celsius) y awasero (mm) den ultimo 24 ora:
Airport max 31 / min 25 / 0.0
Sero blanco max 31 / min 26 / 0.0
Pronostico di tempo pa comienzo di siman:
Levemente te parcialmente nubla y generalmente seco. Biento lo ta for di direccion generalmente oost y modera, basta fuerte te posiblemente fuerte den rafaga;
temperatura max / min lo ta: 30/25


text:
Na warda di polis ta yega un dama, desconoci pa polis y ta bisa polis cu lo tin un adicto ambulante haciendo su necesidadnan ariba e plenchi pafo. Polisnan a bay p’afo pa controla kico tabata pasando. Ora cu e polisnan a yega p’afo nan a topa cu un homber desconoci pa nan. E homber no tabata papia cla y tabata incomprendibel. Unico cu polisnan por a compronde di dje, ta cu su nomber ta Herby y cu e ta di San Nicolas. Mas informacion di e persona aki, polisnan no tabata tin mas di dje. Mientras cu polisnan tabata papiando cun’e, el a zak den otro y cay dal su cabes. Door di esaki el a haya un kap na su cabes, riba su wenkbrauw y herida bou di su cachete. E homber tabata for di tino, pero si tabata tin pulso.
Mirando su situacion a dicidi di yama ambulans pe cu urgencia, cu a transport’e pa SEH pa tratamento medico. Central di Polis a wordo poni na altura di e sucedido.
Adicto ambulante ta zak den otro dilanti polisnan
Na warda di polis ta yega un dama, desconoci pa polis y ta bisa polis cu lo tin un adicto ambulante haciendo su necesidadnan ariba e plenchi pafo. Polisnan a bay p’afo pa controla kico tabata pasando. Ora cu e polisnan a yega p’afo nan a topa cu un homber desconoci pa nan. E homber no tabata papia cla y tabata incomprendibel. Unico cu polisnan por a compronde di dje, ta cu su nomber ta Herby y cu e ta di San Nicolas. Mas informacion di e persona aki, polisnan no tabata tin mas di dje. Mientras cu polisnan tabata papiando cun’e, el a zak den otro y cay dal su cabes. Door di esaki el a haya un kap na su cabes, riba su wenkbrauw y herida bou di su cachete. E homber tabata for di tino, pero si tabata tin pulso.


text:
FTA ta cla pa cu e retonan nobo pa trece cambio den e sistema di sindicato na Aruba pa cual aki Sr. Hubert Dirks, presidente di FTA ta splica mas di desaroyonan aki.
Actualmente FTA ta bezig cu un plan, cu ayudo di trahadonan di Universidad di America Latina, di Panama, den persona di un docente y alabes formado di sindicato, den e parti di formacion pero tambe di organisacion sindical. E intencion ta pa FTA prepara su hendenan mas miho posibel, udna cu nan ta bay recluta delegado y lidernan pa sindicato FTA, pa yega na un nivel mas halto posibe. No solamente pa haci e trabao di negoacion, of atende problema, pero tambe cu por sa mas. Cu tin interes mas amplio y tin un bista mas cla, di por ehempel desaroyo economico y social, e parti di comunicacion y e parti di maneho. FTA ta kere cu den sindicalismo ta yega momento cu bo mester mantene e proceso di formacion, lag’e ta mas dinamico posibel. Tin biaha, un persona ta keda den su mesun campo, su mesun tereno y mesun cosnan.
Den pasado FTA a yega di haya ayudo di Hulanda, pero nan tin cerca hopi experticio, hopi conocemento den e caso aki na Venezuela, Colombia y Panama. Eigenlijk den Latino America completo. Aworaki FTA ta bezig cu UTAL, Universidad di Trahadonan di America Latina. Pa un siman largo, FTA tin un señora di Venezuela ta yudando FTA.
Segun Sr. Dirksz, pa e sindicato crece, mester crea interes y laga e trahado compronde, e importancia di sindicato. CU tur loke tin, no a cay for di laira. E proteccion di trahado, p.e. Na Antiyas mes, e impacto di 30 di Mei na Corsou. Y asina tin impactonan, camidna cu e sindicalista, e clase trahado ta hunga un rol importante den e desaroyo di e paisnan.
Na Venezuela, e rol di sindicato ta hopi grandi. E trahado mester compronde, e mester sinti su mes mas interesa den su propio desaroyo, pa medio di sindicato. Y aworaki FTA tin e tarea di involve e delegadonan pa nan tin mas conocimento y asina haya mas interes. Ignorancia kisas ta pone cu nan ta tuma distancia. Y eynan, e oportunidad pa individualismo tuma luga.
Pa medio di un idealismo, pa medio di e interes social e derecho di tin un poder di compra mas halto, e derecho pa tin beneficio, un salario husto, trato husto, beneficionann na nan luga, ta haci cu por logr’e pa medio di un contrato colectivo. E trahado ta haci e sindicato. Esey ta loke FTA kier logra, na un nivel mas halto ainda. Paisnan Europeo tin centronan di formacion, cu ta traha y Latino America tambe, ta traha cu e Universidadnan. Esey ta e intencion, pa yega na e nivel cu e trahado, e lider sindical ta bon forma, lo suficiente pa yuda e desaroyo di e pais. Pero cu e sindicato ta haya su luga den e espacio.
Antes FTA tabata tin hopi actividad, manera ariba Dia di Mama, Dia di Tata, etc. Pero esaki a caba, y segun Sr. Dirks, e nivel di bida, hopi placa den saco no necesariamente ta nabo un calidad bon di bida. Hopi placa den saco ta nabo individualismo y kere cu den placa bo tin tur cos, lubidando e sentido di cooperacion. E sentido di cooperacion ta yudabo den desaroyo social. Door di e situacion social bo ta crea e actividad social y door di esaki ta crea un consenshi mas halto, pa bo por tin e union, e fortificacion sindical. Y esey ta bay pa tur organisacion. Bo no mester tin miedo di asocia, ya cu den nos leynan ta para cu bo tin derecho di asocia. Na Aruba mester fomenta esaki mas, pa no solamente dne sindicato pero otro asociacionnan tambe. E participacion ta yuda cu bo ta pone mas actividad social y esey ta traha alabes pa e desaroyo di un consenshi mas halto cu ta traha na bienestar di e sociedad. Asina Sr. Hubert Dirks di sindicato FTA a finalisa bisando.


text:
Diasabra ultimo Aruba Taekwondo Bond ”ARTBO” a organisa e campeonato nacional di Himno y Bandera y 6 scol di Taekwondo a participa.
Monica Pimentel ta preparando p’e Colombian Open cu ta un evento di rango G1 y a presenta na e campeonato.
For di momento cu Monica Pimentel a drenta den e sala di combate el a haña un standing ovacion.
Publico presente tabata emociona cu presencia di Monica Pimentel. E atletanan di tur e scolnan di Taekwondo a acerca Monica Pimentel sea pa saca potret, brase of tambe pa Monica Pimentel scirbi su nomber riba nan faha di Taekwondo, Dobok di Taekwondo y hasta nan t-shirt.
Algo cu nunca sa pasa na Aruba a pasa dia di e campeonato nacional di Himno y Bandera, Monica Pimentel a haci un impacto grandi n’e evento.
ARTBO ta extende su gratitud na Monica Pimentel pa su presencia y aporte grandi cu e tin pa Taekwondo y specialmente su Grand Master Chaco Jose Cornelio.


text:
ORANJESTAD – POWERADE Play Off Final AA a continua cu partido number 2 di e best out of 7 riba diadomingo atardi 4’or, cu tremendo ceremonia caminda e himno nacional a wordo canta pa e hoben artista Eltienne Yarzagaray y e prome bala a wordo lansa pa representante ehecutivo di Setar, Evan Giel. E catcher tabata e conocido locutor di Power FM, Ralph Maduro y e bateador tabata Aruba su prome big leaguer Eugene Kingsale. Grupo di scout St. Paulus St. Michael tabata encarga cu e hisamento di bandera di Aruba. E cuerpo di umpire di e organizacion UNI a wordo lidera pa Ricardo Jimenez, na primera base Beto Grovel y na tercera base Roland Nicolaas.
ATCO Indians ta empareha e series di best out of 7 ganando diadomingo 2 di april cu score di 10-9.
Powerade player of the game tabata e pitcher di relevo di ATCO Indians Jonathan Tromp cu a drenta di relevo y silencia e bateadornan di Red Machine pa 2 inning y 2 tercio permitiendo solamente 1 hit y ta resulta e pitcher ganador di e partido tambe. Tromp un veterano di 13 aña den liga di baseball AA ta duna su ekipo chens di bin di atras y gana e partido.
Richinell Matos cu a drenta di relevo pa Djurwin Croes a perde e partido. Matos sigur cu apenas 1 dia di descanso no a drenta den su mihor forma. Croes di otro banda a tira hopi bon pa Red Machine y pone su ekipo den posicion di gana e partido judando su mesun causa cu un triple di 2 careda empuha pa empata e partido. Enrique Tromp ta conecta su di 2 homerun den 2 wega di Play off Final pa duna Red Machine e ventaha di 2 careda den di 7 inning pero ATCO Indians tabata tin otro intencion y ta anota 3 careda den cabes di 9 inning riba Matos y Julio Hernandez cu a releva Matos den di 9 inning.
Mihor bateadornan pa Red Machine tabata Julio Hernandez di 4-2, Jair Thompson di 5-2, Roderick Simon di 5-2, Djurwin Croes di 3-1. Pa ATCO Indians tabata Darl Quandus di 5-2 cu 4 RBI, Joshua Ramada di 5-2, Garrick Oduber di 3-1, Jirvin Penja di 3-2.
E di 3 partido di POWERADE Play Off Final AA ta continua dialuna anochi pa 7:45 den stadion di Nadi Croes/Crismo Angela, caminda conocido locutor Ruben Garcia lo tira e prome bala pa inicia e di 3 partido y e himno nacional lo wordo canta pa e duo di Arelys Franken y Abigail Domacasse, grupo di scout St. Paulus Michael lo ta encarga cu e hisamento di nos bandera.
E partido nan por wordo scucha na Blue fm 107.5, Power fm 101.7, Guia Deportivo 95.1 fm, Cable TV Canal 100, transmision en vivo di Sports Zone Aruba cu naracion di Gregory Croes y commentarionan di Jairo Dirksen. Un danki special na ABBA su sponsernan cu ta hasi e Play Off Final AA posibel, Tropical Bottling Company cu nan bebida POWERADE, Manpower 4U, WHM Latin America & Caribbean, Grill Time, Subway, SETAR, Dial Rent to Own y Bright Bakery.


text:
Lider di partido MEP Evelyna Wever-Croes a encabesa un delegacion grandi di politico di MEP kendenan a reuni cu Departamento di Asunto Social.
Di parti di MEP a participa n’e reunion Setty Christiaans-Yarzagaray, Darlaine Guedez-Erasmus, Hendrik Tevreden, Daphne Lejuez, Roderich Lopez, Amy Richards, Eddy Paris, Sharlene Starke, Stephanie Croes, Jerehm Campbell, Endy Croes y Evelyna Wever-Croes.
Durante e reunion e politiconan a haya un presentacion di e situacion social na Aruba. P’e politiconan di MEP e situacion ta hopi alarmante y ta teme pa un explosion social.
Tur esaki ya e partido politico a acentua varios biaha cu ta pasa, pasobra Gobierno actual a prefera di inverti den klinker, enbes di den e problemanan social. Mester evita cu e “bom” social aki rementa.
E expertonan di Departamento di Asunto Social a delinia e maneho pa atende cu e problemanan social riba termino corto y termino largo. Tambe a enfatisa e importancia di e nucleo familiar den e proceso aki.
Di parti di partido MEP, lider di MEP Evelyna Wever-Croes a expresa su gratitud p’e presentacion: “Pa nos di MEP prioridad ta pa pone e ser humano central atrobe y pesey ta importante pa reuni y scucha di e departamento cu ta atende cu e ser humano cu mester di asistencia pa haya sa con por yuda pa cada ser humano tin un mihor calidad di bida.
Mi ta impresiona p’e plan di e Departamento di Asunto Social, y di nos parti nos ta determina pa duna nan e sosten cu mester pa por logra atende cu problemanan social na Aruba”.


text:
‘Boc’ i Brik’ ta priminti un vakantie hopi bibo na Museo Arqueologico
‘Boc’ i Brik’ ta priminti un vakantie hopi bibo na Museo Arqueologico
Minister di Cultura hunto cu muchanan di Colegio Conrado Coronel a test e programa
Diamars mainta Minister di Cultura Michelle Winklaar hunto cu muchanan di eerste klas di Colegio Conrado Coronel a test e programa cu Museo Arqueologico ta preparando pa periodo di vakantie. Tanto Minister como e muchanan a encanta e actividadnan y a goza un mundo na Museo. Muchanan contento a bai bek na scol cu nan boto y message in a bottle cu nan a traha y e gana di bin bek na Museo.
E aña aki atrobe Museo ta trece un programa vacacional pa muchanan pasa un dushi rato na Museo Arqueologico. E programa ta enfoca riba ‘Boc’ i Brik’, di cual Museo tin actualmente un exposicion temporario. Den e programa vacacional muchanan ta siña, hunga, busca, competi y traha hunto pa asina duna bida na e storia di Boc ‘i Brik. Actividadnan creativo, fisico y educativo ta alterna den e subtemanan Historia, Arqueologia, Navegacion y Horcan.
E programa vacacional di Museo ta cuminsa di 9 di Juli te cu 2 di Augustus. Pa muchanan di e edad di 9 pa 12 aña por inscribi ainda pa e siman di 23 pa 26 di Juli y pa muchanan di edad 6 pa 8 aña tin algun cupo pa e siman di 30 di Juli pa 2 di Augustus ainda. Costo ta solamente Afl. 25,- pa mucha pa 4 dia, cada programa ta cuminsa riba diamars y ta caba riba diabierna y ta di 8’or di mainta pa 12’or di merdia.
Camps y otro gruponan por boek un programa adapta na e grandura y edad di nan grupo pa maximo 2 ora na Museo. Tambe por forma bo mes un grupo di famia of amigo, di minimo 10 mucha, y boek bo programa na Museo. Pa mas informacion y pa hasi reservacion pa bo grupo of bo yiu yama na telefon 582-8979 y puntra pa Finelaine Tromp of Suzy Boekhoudt.


text:
Dialuna Minister di Turismo, Transporte, Energia y Ambiente, ing. Mike de Meza hunto cu partnernan di Armando Curet, director di Compania Arubano di Petroleo (CAP), Jorge estavanes, Country manager Repsol, Amalia Rivera, Caribbean Basis Exploration Repsol y Alvin Koolman, Presidente di Hunta di Directiva di CAP tabata contento di anuncia cu na 2018 lo cuminsa bora p’asina cuminsa explora den awanan teritorial di Aruba.
Lo haci perforacion, pero no ta descarta cu lo bora mas. Pa cu awo tin 4 luga di interes cu ta Bon Bini, Lagadishi, Dushi y Kinikini.
Desde 2009 a cuminsa investiga si den awa teritorial di Aruba lo por tin reservanan mineral.
A haci un estudio completo riba esaki unda cu expertonan di diferente pais a desaroya cu tin hopi experiencia den e sector aki, a sinta cu Gobierno unda cu a duna splicacion amplio con esaki lo bay. Gobierno a subi mercado internacional y a topa cu yen compania interesa, pero despues di evaluacionnan haci a sali cu Repsol tabata esun mas atractivo p’e proyecto aki.
A firma un “product sharing agreement” cu Repsol, cual ta un contract cu ta incapara tur actividad, tur regla, tur calculacion, tur formula, tur proteccion den medio ambiente.
Tur esaki a bay Parlamento unda a cambia e ley cu tabata existente caba, pero e ley tabata uno bieu. A percura pa update esaki cu tur e cambionan cu a tuma luga durante e añanan, desaroyonan nobo. Despues cu tur ley a keda cambia, a firma e contract y den reunion publico a presenta esaki den Parlamento. Prome cu a dal e paso aki tabatin yen presentacion den Parlamento.
Na momento cu esaki a keda aproba, e trabounan a cuminsa unda a haci un investigacion di 2D. Na 2013 a haci un investigacion sismografico 2D di 13450 kilometer cuadra, mientras cu na 2014 a cuminsa procesa datonan for di e investigacion 2D. Aki tabata mustra yen interes pa bay na e parti panort di Aruba, unda cu a haci un investigacion di 3D. A haci un investigacion sismografico pa mira kico ta e indicacionnan cu tin den e area specifico aki. A tuma muestra di e suela, unda a analisa esakinan pa cierto tipo di material cu a yuda na analisa e diferente areanan.
A haci uzo di heath flow y esaki tabatin di haber cu e diferente temperatura cu tin den subsuela cu ta yuda tambe, e mandatario a duna di conoce. Despues di a procesa tur e datonan y pone nan den otro, a cuminsa cu e fase di interpretacion cual despues a yega na cierto conclusion.
A tuma e decision di cuminsa bora na 2018 y esaki lo keda anuncia internacionalmente.
Repsol di Spaña y Total di Francia ta dos compania cu tin hopi experticio riba e tereno aki y hopi specialisa conhuntamente cu CAP y Gobierno a yega na e conclusion cu lo sigui pe siguiente fase cu ta e perforacion den subsuela di awanan rond Aruba.
E contract aki a keda firma na 2012 pero tin diferente fase den dje, Minister de Meza a indica.
E termino total di e contract ta te cu 2020, pero tin diferente fase cu nan mester cumpli cu ne. “Mi por bisa cu Repsol a cumpli debidamente cu cada un di e fasenan”, el a duna di conoce.
Ta asina cu e trabounan ta 2 aña delanta rib’e “time line”. Esaki ta mustra e interes di e companianan, pero tambe e cooperacion entre Gobierno y e companianan aki pa cu e investigacion aki. Gobierno ta sumamente contento cu a yega na e parti aki, pasobra tin hinca miyones di dollar den e proyecto aki p’e companianan Repsol y Total. Awo lo sigui cu e siguiente fase y esaki tambe ta basta costoso. Niun hende no lo haci’e si e interes of probabilidad lo ta positivo.
Den e mita di otro aña lo tuma luga e perforacion di prueba y esey lo por ta entre e lunanan di april y juli. Gobierno ta premira e luna di mei. Minister de Meza a remarca cu e ta hopi trabou debi cu tin hopi material mester keda prepara, contractnan cu e compania cu ta bin haci bora mester keda prepara, mester prepara henter e crew cu lo ta trahando rib’e parti aki.
Ta kere cu lo tin casi 200 persona pa ta rib’e barconan cu lo sostene e boor toren. E ta hopi preparacion, pasobra tin pipanan cu mester manda abou y cada perforacion ta diferente y cada parti rond mundo ta diferente. Otro aña na momento cu e tr
abounan di bora cuminsa lo tin 1 boor toren, pero esey no lo descarta si despues lo bin mas di esakinan.


text:
Custo Barcelona in Aruba
[vimeo 18304573 w=570 h=321]Custo Barcelona in Aruba from Aruba Style &Events on Vimeo.
E economia lo recupera na 2011, apesar di algun preocupacion
Segun Banco Central ORANJESTAD (AAN)* Banco Central ta conclui den su boletin di e di tres trimester di 2010 cu, basa riba indicadornan disponibel, Aruba...
Artista Arubiano “Bobby Farrell” A Muri Na Rusia
ORANJESTAD (AAN)---Ayera manta algo despues di 8 or mi a haya yamada for di Hulanda. “Juby, The Dancer gone!!” Mi a puntra mes ora:...
Parlamentarionan y ministronan a uni y braza otro cu mihor deseonan pa 2011
ORANJESTAD(AAN)-- Ayera anochi por a nota un cara completamente otro, como si fuera fin di 2010 a bolter 180 grado pa yama bon bini...
Nilo Swean Ta Retira Di Parlamento
Booshi Wever cu Edison Briesen ta keda y Nel Oduber ta evalua su paso ORANJESTAD(AAN)--Ayera merdia a bira conoci cu tanto Sr. Booshi Wever como...
Homber A Bula Di Cama Despues Bula Bentana Corta Curpa
pa huy di intrusonan misterioso arma ORANJESTAD.(AAN); Patruya di San Nicolas den oranan di marduga a wordo instrui pa bay na un cas situa na...
Mensahe di fin di aña di Minister Presidente mr Mike Eman
ORANJESTAD (AAN): Manera costumber, esaki ta e mensahe di fin di aña di Prome Ministro, mr. Mike Eman: “Nos ta na final di un...
Call Dealer Mester Pertenece Na Pasado
Melvin Tromp Fraccion di MEP no a sostene esaki ORANJESATAD (AAN)* Segun parlamentario pa e fraccion di AVP den parlamento, sr. Melvin Tromp a duna di...
Edad di pensioen lo wordo discuti den dialogo social
Andy Lee ORANJESTAD (AAN)* Cu e aprobacion di ley di AOV tin 5 cambio cu a keda aproba segun parlamentario Andy Lee. Por ehemplo e...


text:
Amor ta mas importante ku tur don
Awor mi ta bai mustra boso loke ta surpasá tur kos.
Ounke mi por a papia tur lenga ku hende sa papia, asta lenga di angelnan, pero mi no tin amor, mi no ta nada mas ku un gòn ku ta resoná òf un bèl ku ta zona pa loko. Maske mi tin don di profesia, mi konosé tur Dios su sekretonan i mi sa tur kos, maske mi tin fe perfekto pa move seru, ma mi no tin amor, mi no ta nada. Maske mi parti tur loke mi tin pa alimentá pobernan i asta entregá mi kurpa pa mi broma ku esei, ma mi no tin amor, no ta yuda mi ku nada.
Amor sa di soportá i ta bondadoso, e no ta envidioso; amor no sa broma, ni ta orguyoso. E no ta grosero, ni egoista; e no sa rabia lihé, ni warda renkor; e no ta keda kontentu ku inhustisia, pero ku bèrdat sí. Amor semper ta perseverá, semper ta kere, semper ta spera i keda soportá.
Amor ta dura pa semper. E dia lo yega ku hende lo no profetisá mas, ni papia den lenga i don di konosementu lo no eksisti mas. Pasobra don di konosementu i don di profesia ta kosnan limitá, ku lo yega na nan fin ora loke ta perfekto bini.
Tempu mi tabata mucha, mi tabata papia manera mucha, pensa manera mucha i rasoná manera mucha; pero dia mi a bira hende grandi, mi a laga loke ta di mucha mi tras. Awor akí nos ta mira via un spil, no direktamente, pero e dia ei nos lo mira direktamente. Awor akí mi konosementu ta limitá, pero e dia ei lo mi tin konosementu kompleto manera Dios konosé mi kompletamente. Mientrastantu tres kos ta keda: fe, speransa i amor; pero esun di mas grandi ta amor.
– 1 Korintionan 12:13b – 13:13


text:
BUENOS AIRES, Argentina- E imagen positive di e presidente Argentino, Mauricio Macri, a cay na menos di 40% . E mayoria di e ciudadanonan ta rechasa e intervencion di e Fondo Monetario Internacional (FMI). Tambe nan ta wak cu pesimismo e future, segun un sondeo di e opinion divulga diadomingo.
E encuesta di e Centro di Estudio di Opinion Publico (CEOP) a revela cu solamente 37.7% di e encuestanan tin un imagen positive di Macri y un 62.7% negativo. E encuesta aki ta bin seis luna despues di cu e coalicion gobierno Cambiemos a gana e eleccionnan legislativo.
E opinion negative mas halto y positive mas abao di e imagen di e president Argentino a cuminsa desde cu el a cuminsa su mandato na December 2015. Esaki segun e sondeo di CEOP a realisa entre un miyard di persona den henter e pais, publica pa e corante Pagina 12.
E 76.9 % a considera negative e decision inespera di gobierno di recurri na FMI pa obtene un credito nobo ‘stand-by’ mei mei di presionnan cambiario. Solamente 20.9% a aproba e salida aki.
Mei mei di presionnan cambiario, e moneda Argentino a devalue mas di 10% pa loke ta luna di mei. A pesar di cu Banco Central a bende mas di 8 biyon dollar, el a hisa e tasa di interes na 40%, segun e agencia di noticia AFP a informa.
Fuente: NTN24
Popularidad di presidente Argentino ta cay bou di 40%
BUENOS AIRES, Argentina- E imagen positive di e presidente Argentino, Mauricio Macri, a cay na menos di 40% . E mayoria di e ciudadanonan ta rechasa e intervencion di e Fondo Monetario Internacional (FMI). Tambe nan ta wak cu pesimismo e future, segun un sondeo di e opinion divulga diadomingo.


text:
Mayan nos ta konmemorá 70 aña di e Promé Konferensia di Mesa Rondó (RTC) na Ulanda ku tabatin komo tema: “deliberashon entre teritorionan Ulandes pa yega na un Reino nobo”. Den e artíkulo aki mi no ta trata e kontenido tékniko, sino e konteksto kolorido di e konferensia na kua historia nunka a dediká sufisiente atenshon.
Introdukshon
Porta pa outonomia a habri na 1942 ora Reina Wilhelmina a anunsiá ku despues di guera lo start un era nobo den kua e kolonianan lo haña mas di bisa. For di e momentu ei a instalá vários komishon pa delineá e direkshon nobo. Tabatin diferente kontakto entre di Willemstad i Paramaribo, pero Indonesia, preparando pa independensia, no tabatin e nesisidat pa partisipá. Sin duda e protagonista den e proseso pa outonomia tabata e polítiko di Curaçaosche Rooms Katholieke Partij (CRKP), Moises Frumencio da Costa Gomez (Dòktor), sostené pa e briante hurista yu di tera, Willem Charles de La Try Ellis. Riba 26 mart 1947 Staten ta nombra Dòktor komo representante Antiano na Ministerie van Overzeesche Gebiedsdelen pa asina aselerá nos outonomia.
Bataya religioso pa forma parti di delegashon di Antia
Na ougùstùs 1947 a anunsiá ku e RTC lo tuma lugá na sèptèmber 1947. Mes ora pelea a start tokante afiliashon religioso di e delegashon Antiano. Un sentimentu fuerte tabata ku apesar ku e gran mayoria di pueblo tabata katóliko no mester nombra hopi katóliko pasombra nan ta ‘ménos desaroyá i sivilisá’. Beurs, un korant no-katóliko i pro Partido Demokrat (DP) a defendé e ponensia aki. E korant katóliko i pro CRKP, Amigoe, no tabata di akuerdo, pero mester a rekonosé derota: Katólikonan a haña solamente un (1) representante, mientras ku e otro shete (7) miembronan tabata di sea partidonan no-katóliko òf di e gruponan Ulandes i Hudiu.
Partido Demokrat (DP) ta pone kuchú riba mesa
Manera e fecha di e RTC a bira konosí, DP a start ku ponementu di pia pa su rival Dòktor loke a trese duda den partipashon di DP. Efraim Jonkheer, lider no-katóliko di DP i ganadó di elekshon pa Staten na 1945, a mira kon Dòktor -intelektualmente superior i ku konosementu vasto di ‘politiek Den Haag’- tabata haña tur mérito pa e kambionan na kaminda. Pakolmo e relashon entre Dòktor i su partido a deteriorá di tal manera ku e tabata sinti su mes mas na kas ku Komité di Pueblo (KdP). Jonckheer mester tabata sa ku si Dòktor lanta su mes partido, e lo a bira un menasa grandi. DP a hunga su papel di ‘rebelde’ i a trese algun punto sino fono i a eksihí ku si “Ulanda no rekonosé nos outonomia, ta bandoná e RTC.” Despues ku Staten a bai di akuerdo ku e kondishonnan di DP, e partido a deklará: “Otro triumfo di DP”. KdP a dal bèk den su foyeto ku DP ta bai e RTC “pasombra ta KdP a pone pia abou”.
Deseo di Ulanda pa e skohe kandidatonan di Antia Ulandes
Despues di vários intento, Staten riba 2 desèmber 1947 a bai akuerdo ku e siguiente delegashon. Kòrsou: Moises Frumencio da Costa Gomez (CRKP), Efraim Jonkheer i Stephanus Werenfridus van der Meer (DP) i Alex Curiel (sin partido). Aruba: Jan Hendrik Albert Eman i Juan Enrique Yrausquin (di Arubaanse Volkspartij, AVP). Boneiru: Lodewijk Daniël Gerharts (sin partido). Islanan Ariba: William Rufus Plantz (sin partido). Gobièrnu Ulandes for di un komienso a solisitá Staten pa proponé 16 kandidato for di kua Ulanda lo a skohe e 8 integrantenan Antiano, pero e petishon a keda rechasá. Dor di tur rèkmentu di kakiña polítiko e RTC a skùif pa yanüari 1948.
Un mayoria di delegashon Antiano ta yega RTC lat
5 miembro di e delegashon Antiano a disidí di tuma un ruta largu i kostoso pa yega Ulanda. Ku avion nan bula bai New York riba 14 yanüari, keda 4 dia pa despues via barku bai Southhampton, Inglatera i via tera yega London. Na London no por a haña buelo pa Ulanda. Dòktor i Curiel ku ya tabata na Ulanda, a logra posponé e RTC ku algun dia. Finalmente a charter un avion pa Schiphol riba 23 di yanüari. E delegashon a risibí hopi krítika pa e aventura aki. Na apertura di e RTC riba 27 yanüari tur miembro tabata presente, inkluso Indonesia komo opservadó.
Fiesta te mardugá i luho
Apesar ku tabatin algun limosin na disposition di e delegashon Antiano, miembro Alex Curiel, segun algun korant, a okupá hinter un ‘suite’ den hotel i a bai Ulanda ku 2 Buick nobo for di Kòrsou pa su uso personal. Un mayoria na Kòrsou a desaprobá e akshonnan di Curiel. Tambe a sali den notisia ku algun miembro tabata bishitá famia na lugá di traha i ku un miembro a bai keda serka amigunan den un otro suidat apesar di tabatin hotel reservá. Pa koroná obra, a raportá fiestamentu di e delegashon, inkluso unu ku a kaba tempran mainta, “Curaçao fuifde tot half vijf”.
‘Walkout’
Despues di vários seshon tras di porta será, riba 16 di febrüari a tene e promé reunion públiko di e RTC. Van der Meer papiando tambe na nòmber di Eman, Yrausquin i Jonckheer tabata di opinion ku no a sigi e mandato di Staten loke a pone ku nan a bandoná sala. Da Costa Gomez i Gerharts públikamente a kritiká e desishon di e 4 miembronan. Riba 27 di febrüari Jonckheer, van der Meer i Yrausquin ta bandoná e RTC i Ulanda.
DP ta denunsiá Reino i lanta deseonan di Venezuela pa aneksá ABC
Despues di a bandoná e RTC, DP a organisá protesta kontra Ulanda i a manda telegram pa pidi Nashonnan Uní i Organisashon Panamérikano (ku despues a bira Organisashon di Estadonan Amérikano) kondená Ulanda. Esakinan no a hisa e petishon for di tera. Mayoria di pueblo a desaprobá e akshon di DP. Pa e delegashon Antiano ku ainda tabata na mesa, esaki tabata un traishon. Venezuela a tuma bon nota di loke DP a hasi i a probechá pa durante un enkuentro di e Organisashon Panamérikano di 30 mart-2 mei 1948 argumentá ku e islanan ABC ta pertenesé na Venezuela i ku ta ora pa nan bira Venezolano.
Alegria pa Dòktor i Kòrsou, desapunto pa Jonckheer i Kòrsou
E RTC ta tèrminá eksitosamente riba 18 di mart 1948. A logra inkluí tur punto Antiano demostrando ku Dòktor tabatin rason pa bisa ku ta na mesa bo ta prevalesé i no ora bo bandoná esaki. Despues ku e tres miembronan a bandoná e delegashon Antiano, Dòktor a haña mas espasio pa elaborá riba su vishon pa un Reino nobo. E a introdusí su proposishonnan hopi avansá pa un konstitushon nobo ku e a yama Statüt. E aktitut di DP a pone Dòktor su popularidat krese enormemente. Poko despues di e RTC e a lanta Partido Nashonal di Pueblo ku un aña despues ta gana elekshon.
Willemstad, Curaçao
Lista di fuente
Nationaal Archief Curaçao
Beurs, 4 augustus 1947
Beurs, 2 december 1947
Amigoe, 18 december 1947
Dr. Kasteel, A. “De Staatkundige Ontwikkeling der Nederlandse Antillen (1956)”
Elsevier Weekblad, “Negen Mannen en een Vraagteken”, maart 1948
De Surinamer, 2 maart 1948
Fotonan: Di man robes ariba den direkshon di oloshi: da Costa Gomes, Jonckheer, Gerharts, Eman i Yrausquin


text:
Oranjestad, 13 di augustus 2015 – Nos a drenta e segundo mita di 2015, y Camara di Comercio y Industria Aruba (KvK) tin un agenda yen pa e lunanan cu ta bin y ta desea di comunica por medio di e relato aki e ultimo desaroyo di nos organisacion.
Recientemente KvK a despedi di Sr. Leo Maduro como secretario di e institucion. Sr. Maduro merecidamente ta bay disfruta di su pensioen despues di 10 aña den servicio di KvK. Sr. Maduro a inicia su carera na KvK como beleidsmedewerker y e ultimo 4 aña, Sr. Maduro a fungi como secretario di KvK. Sra. Sonja Velthuizen, kende ta hoofd di Business Information & Support a keda nombra como secretario suplente.
Den KvK su hunta di directiva tambe tin algun cambio. Despues di 10 aña como miembro di directiva, Sr. Robert Carrasquero a tuma su retiro y na su luga Sr. Serge Mansur a join e directiva di KvK na Juni ultimo. E nombramento di Sr. Mansur a bay segun e reglamento di admision na e directiva di KvK. Sr Carrasquero tabata tambe vice-presidente di e hunta di directiva y na su luga Julisa Arends-Hoevertsz a wordo eligi como vice-presidente pa aña 2015.
Tur aña KvK ta tene eleccion parcial di directiva, segun un schedule fiho. Cada aña un parti di e directiva di KvK ta baha, segun un sistema rotativo unda cada bes tres di e nuebe puestonan ta bira vacante. Esaki ta duna oportunidad pa miembro nobo drenta pa contribui na trabao di KvK, pero di otro banda manteniendo continuidad den directiva. Riba 31 di december 2015 atrobe 3 miembro di e hunta di directiva lo baha pero conforme e stipulacionnan den Ordenanza di Eleccion di KvK ta permisibel pa miembro cu ta baha pone nan mes reeligibel. Den e lunanan cu ta bin KvK lo publica e fechanan cu candidatonan por postula nan mes pa un asiento den e hunta di directiva di KvK.
E posicion como miembro di directiva di KvK ta encera un responsabilidad boluntario, cu a cambio ta duna un oportunidad di ta envolvi y di siña mas di cerca con nos economia ta desaroya y di e manera aki yuda KvK cumpli cu tur su tareanan conforme e necesidadnan y interes di e mundo empresarial.
85 aña di aniversario
Dia 8 di September venidero, KvK ta celebra su di 85 aniversario. Ariba e dia grandi aki, KvK lo celebra hunto cu su clientenan na nos oficina. Tur bishitante lo haya un regalo di aprecio. Despues nos lo celebra e aniversario aki durante KvK su anual business event, cu un topico hopi actual y un orador di renombre internacional. Pa e celebracion special aki KvK lo presenta un publicacion tocante e proceso di haci negoshi na Aruba. Mas informacion tocante nos celebracion lo wordo anuncia pronto, pa awo nota e fecha diahuebs, 1 di october 2015!
Exposicion di arte
October ta haci un aña cu nos exposicion actual, Etnia Nativa, di Sr. Anthony Croes ta habri pa publico den nos edificio. KvK ta invita tur esnan cu no a mira e exposicion bunita aki, pa bin admira e arte tipico Arubiano cu su influencia indjan prome cu 15 di October 2015, pasobra despues KvK lo presenta arte di un artista nobo.
Curso Empresario Independiente Chikito/Mediano
Dialuna 19 di october ta cuminsa e curso practico (similar na un ‘Middenstandsdiploma na Hulanda) cu ta specialmente diseña pa guia starters den e mundo di empresario. KvK a ricibi hopi aplicacion y e registracion a cera. Na e momentonan aki a inicia e proceso unda lo selecta e aplicantenan mas motiva pa por wordo admiti na e curso y KvK ta sigur cu e aña aki atrobe, lo tin un grupo di empresarionan entusiasma pa completa e curso cu exito.
Curso Administracion Financiero pa Principiante I y II
Un otro curso exitoso cu KvK a inicia e aña aki na april ta e curso Administracion Financiero pa Principiante. E prome parti di e curso aki ta wordo ripiti na november. Y mirando e animo y e exito cu tur e cursistanan tabatin, lo start na september e di dos parti, cu ta e continuacion ariba e prome curso, pa asina e cursistanan cu a completa e curso na mei por adkiri conocimento mas profundo den e materia complica aki. Interesadonan por aplica directamente na
This e-mail address is being protected from spambots. You need JavaScript enabled to view it
.
Aruba, 13 di augustus, 2015
Camara di Comercio y Industria (KvK)


text:
Entrante dialuna 20 di november
ORANJESTAD – Cu e meta pa mehora y haci servicio na cliente mas eficiente, Departamento di Impuesto y DIMAS ta anuncia cu entrante dialuna 20 di november 2017 ta habri un servicio di caha den nan oficina na Paardenbaaistraat 11. E servicio di caha aki ta solamente pa e clientenan di DIMAS.
E clientenan di DIMAS lo no mester bay mas na e oficina di Departamento di Impuesto na Camacuri, un oficina di MFA of otro oficina di gobierno den districto, pa por haci pago adelanta pa e diferente productonan y servicionan di DIMAS.
Entrante dialuna, 20 di november, tur cliente di DIMAS lo tin e oportunidad pa por haci pago na e oficina di DIMAS menciona prome cu atende nan cita pa un servicio of producto.
Departamento di Impuesto lo tin un bali den e sala di espera di DIMAS, unda lo brinda servicio di caha y asina facilita tur cliente di DIMAS cu tin mester di haci pago manera di:
- Gastonan administrativo (retributies)
- Gastonan pa permiso (leges) y
- E suma di deposito (waarborgsom)
E pagonan lo por wordo efectua unicamente cu tarheta di debito. Pues, lo no ta posibel pa paga cu placa efectivo. E orario di servicio di caha di Departamento di Impuesto ubica na DIMAS ta:
07.45 – 11.30
13.15 – 15.30
Pagonan pa producto y servicio di DIMAS na e oficina principal di Departamento di Impuesto lo no ta posibel mas entrante dialuna 20 di november. Ta mantene un periodo di transicion te fin di december 2017, durante cual ainda lo ta posibel pa e clientenan efectua pago na Departamento di Impuesto ubica na un MFA of un oficina di gobierno den districto. E intencion ta cu entrante di luna di januari 2018, lo e cliente lo por efectua tur pago solamente na DIMAS (of via DIMAS su online portal).
E servicio nobo aki ta den cuadro di e maneho proactivo y dirigi riba eficiencia cu DIMAS ta ehecutando e ultimo añanan. Ya por nota un reduccion den fila, un rapidez den oportunidad pa cita y pa procesa e peticionnan.
A digitalisa e proceso y for di un operacion cu hopi papel, DIMAS ta bayendo awor den un departamento completamente digitalisa, moderno y eficiente.
Departamento di Impuesto y DIMAS ta haci un apelacion na tur cliente pa tuma bon nota di e cambionan den e servicio di pago aki pa evita cualkier inconveniencia.
Gerencia di Departamento di Impuesto y DIMAS
17 di november 2017